Suid Afrikaanse Nuus Thread - Page 15 - Stormfront
Page 15 of 226 < 1 2 3 4 5 6 7 8 9 10 11 12 13 14 15 16 17 18 19 20 21 22 23 24 25 26 27 28 29 65 115 > Last »
06-25-2005, 12:06 AM #141
Rowers slaan toe met haelgeweer - en 'n slang
'n Meter lange grys-en-swart slang is gister deur gemaskerde rowers gebruik om by 'n huis aan die Wes-Rand in te kom. Hulle het die slang oor die huiswerker laat "wag hou" en hom saamgevat toe hulle klaar gesteel het.
Die vyf gemaskerdes het ook 'n haelgeweer by hulle gehad.
Die huiswerker (27) was omstreeks 11:30 eergister besig met haar take in 'n huis in Weltevredenpark toe die voordeur skielik oopswaai en sy 'n slang op die drumpel gewaar.
Die rowers het haar net daarna oorrompel en die huis ingedwing.
Volgens insp. Yolande Bouwer, polisiewoordvoerder, het die rowers haar in die hoofslaapkamer vasgebind en toe waardevolle goed gesoek.
"Die mans het haar daarna na die toilet geneem waar hulle die slang voor haar neergesit het om oor haar 'wag te hou' terwyl hulle die buit in hul wegkommotor laai," het Bouwer gesê.
Toe die rowers klaar was, het hulle ta kom haal en weggejaag.
Volgens mnr. Arno Naudé, 'n slangkenner, klink dit of die slang moontlik 'n uitheemse grys rotsslang of 'n grys koringslang kan wees, of moontlik 'n luislang of selfs 'n eiervreter.
06-25-2005, 12:08 AM #142
Indië ondersoek kommissie in kontrak van R24 m.
Denel het in 'n verklaring, wat deur die diplomatieke kanale aan Indië se strafregtelike ondersoekburo (SOB) gestuur is, erken dat hy vir die dienste van 'n "tegniese adviseur" betaal het om te help om 'n kontrak van $24 miljoen vir die verskaffing van presisievuurwapens te beklink.
The Indian Express het berig dat Denel ook erken het dat die verdienste van dié adviseur van Varas Associates, wat in die Britse Maagde-eilande geregistreer is, 12,75% van die waarde van die kontrak was.
Die erkenning kom nadat die Indiese regering onlangs amptelik 'n saak van bedrog teen Denel geopen het. Die saak behels die betaling van agentkommissie in die transaksie wat ingevolge Indiese wetgewing verbode is.
Ook word gesê die adviseur het kopieë van die Indiese prysonderhandelingskomitee se vertroulike tenderdokumente bekom.
Denel ontken dat hy die wet gewing oortree het en sê die adviseur het 'n wettige tegniese diens gelewer.
Die kontrakonderhandelings tussen Denel en Indië is vroeër vanjaar opgeskort weens die bewerings. Sowat 400 van die vuurwapens is reeds gelewer, terwyl die verskaffing van nog 400 wapens weens die ondersoek teruggehou word.
'n Span van Denel onder leiding van mnr. Shaun Liebenberg, pasaangestelde hoofbestuurder, is in Indië waar hulle samesprekings met senior amptenare van die ministerie van verdediging en wapenaanskaffing voer.
Luidens die berig het amptenare van die SOB gesê hulle het kopieë van die ooreenkoms tussen Denel en Varas bekom.
Denel het die dokumente verskaf ná ingryping deur die Indiese hoë kommissariaat in Pretoria.
Volgens die SOB blyk dit dat sekere gedeeltes van die dokumente - vermoedelik die finansiële klousules - uitgevee is voordat dit aan die Indiese beamptes gegee is.
Die SOB is besig met die opstel van 'n formele versoek om met die ondersoek te begin. Dit sal aan Denel in Pretoria gestuur word.
Die bewerings oor Denel se beweerde kommissiebetaling het onlangs opslae in die Indiese parlement gemaak. Benewens die vuurwapenkontrak was Denel in onderhandelings gewikkel om 'n ammunisiefabriek in Indië op te rig.
Die verskaffer was verder saam met Swede en Israel op die kortlys om Indië se artillerietoerusting op te gradeer.
Die Indiese ministerie van verdediging het weens die bewerings alle onderhandelings met Denel opgeskort totdat die ondersoek afgehandel is.
Die vorige (Hindoe-) Indiese regering is verlede jaar deur die Kongres-party uit die kussings gelig ná korrupsie in die voormalige regering.
Die totale waarde van die Denel- kontrakte bedra sowat $400 miljoen.
06-25-2005, 12:10 AM #143
Miljoene van Netcare geëis nadat gholfkar 2 tref
Minstens R3 miljoen word van die mediese reus Netcare geeis nadat 'n egpaar van Centurion deur 'n gholfkarretjie by een van sy hospitale raak gery is.
Die eis is onder meer vir die verlies aan inkomste, pyn en lyding en mediese uitgawes.
Die ongeluk het in 2001 gebeur toe 'n veiligheidsbeampte van SPE Sekuriteit by die Unitas-hospitaal in Centurion pasiënte in 'n gholfkarretjie na die parkeerterrein geneem het.
Die beampte het op 'n afdraand op die sypaadjie gery en die egpaar van agter getref, sê mev. Daphne Berry (34).
Mnr. Tinus Berry (40) sê: "Die karretjie het nie remme gehad nie en hy het nie eens getoet of geskree om ons te waarsku nie. Hy het ons as sy remme gebruik."
Die slag het mnr. Berry die ergste getref. Die karretjie het hom 3 m ver gestamp en bo-op hom tot stilstand gekom.
"Net my kop het uitgesteek; as ek nie met my arms gekeer het nie, was dit oor my gesig ook."
Die ligamente in sy linkervoet is geskeur, asook 'n rugkussinkie en drie nekkussinkies. Mev. Berry se heup en pols is beseer en 'n skroef wat vroeër in haar rug geplaas is, het afgebreek. Sy het later baie pyn in haar bekken ervaar en uitgevind haar slukderm en lewer het in die ongeluk losgeskeur. Dit het later vasgegroei, maar die weefselverdikkings veroorsaak pyn en maak dit moeilik om te sluk .
Ná die ongeluk is die egpaar in die hospitaal behandel en het 'n rekening van die hospitaal ontvang.
Hulle het geweier om dit te betaal en die hospitaal het hulle gedagvaar.
"Hulle steur hulle nie aan ons nie en ignoreer ons. Hulle het selfs al gesê die saak moet na die Padongelukkefonds geneem word, hoewel die ongeluk op hul perseel gebeur het," sê mnr. Berry.
Die Berrys is ongeskik vir werk verklaar en sit heeldag tuis.
"Ons was baie aktiewe mense. Ons het gereeld gaan kampeer, gestap en by vriende gekuier. Nou kan ons niks meer doen nie en sien nie meer ons vriende nie. Ek kan nie eens meer bestuur nie omdat die senuwees in my nek só beskadig is dat ek dit nie registreer as ek 'n rooi lig sien nie," sê mnr. Berry.
Netcare en die Unitas-hospitaal wou in die lig van die eis nie kommentaar lewer nie.
06-25-2005, 12:14 AM #144
Olie raak aan $60; kan SA petrolprys tot R6 opjaag
Kaapstad. - Die rekordvlak van $60 per vat vir internasionale oliepryse wat eergisteraand in die VSA behaal is, kan in die volgende paar maande veroorsaak dat Suid-Afrikaanse petrolpryse baie naby die vlak van R6/liter kom.
Dit kan ook die koste van vliegkaartjies en talle ander verbruikerspryse opstoot.
Amerikaanse aandeelpryse was gisteraand teen druktyd laer weens kommer dat hoër energiekoste maatskappywinste gaan wegvreet.
Oliepryse het intussen weer van die sielkundige $60-vlak gedaal, maar oliekontrakte vir lewering in Augustus was teen druktyd weer 26c hoër op $59,71 per vat.
Intussen het British Airways gesê sy brandstofheffing op vliegkaartjies gaan verder verhoog word.
Mnr. Mike Schüssler, hoofekonoom van T-Sec, sê hy verwag dat die petrolprys in Julie met tussen 28c en 30c/liter sal styg.
Volgens die nuutste inligting van die departement van minerale en energie was daar van 28 Mei tot eergister 'n gemiddelde onderverhaling van net meer as 27c/liter op petrol, wat beteken motoriste betaal 27c/liter minder vir petrol as wat die werklike markprys is.
Schüssler het die Suid-Afrikaanse petrolpryse in perspektief probeer stel deur te noem dat die basiese petrolprys in Swede, voordat kleinhandelwins nog bygetel is, reeds meer as R10/liter is.
In sekere lande soos Zimbabwe kos petrol heelwat minder as in Suid-Afrika, maar dit is omdat dit gesubsideer word, al kan Zimbabwe nie die subsidie bekostig nie, het Schüssler gesê.
Volgens hom het lande soos Indië en Indonesië ook vroeër vanjaar van hul subsidies op brandstof verminder omdat hul regerings dit nie verder kon bekostig nie.
Schüssler meen daar is ondanks teen-argumente genoeg olie in die wêreld.
In Angola het die getal nuwe olieproduksieplatvorms byvoorbeeld binne 'n paar maande van 34 tot 72 gegroei.
Verder het die groei in olievraag uit China begin afplat, en in die VSA is die olievoorraad op sy hoogste vlak sedert September 2002.
Aanhangers van die "Peak Oil"-teorie voer egter aan die tempo waarin nuwe olie ontdek word, steek sleg af by die tempo waarin die olieverbruik in energiehonger lande soos die VSA, China en Indië toeneem. Dié ontleders meen olie kan binnekort selfs die vlak van $100 per vat haal.
Die duurder olie het nietemin reeds so 'n uitwerking op Suid-Afrikaanse inflasie dat Schüssler 'n VPIX (inflasie sonder die uitwerking van rentekoerse) teen die einde van die jaar van meer as 5% verwag teenoor die 4,2% van Mei. Hy verwag dat inflasie teen volgende jaar 5,5% kan haal, en die verwagting is dat die Reserwebank rentekoerse dieselfde sal hou.
Schüssler sê dis ironies dat van die sentrale banke in Europa ondanks die hoë oliepryse neig om rentekoerse te verlaag juis om ekonomiese groei aan te wakker.
06-25-2005, 05:48 PM #145
Miljoen stakende werkers val Goudstad more binne
Johannesburg kan more lamgelê word deur ’n miljoen stakende werker.
Die Congress of SA Trade Unions (Cosatu) staak in protes teen werksverliese “vanweë die regering se makro-ekonomiese beleid”.
Zwelinzima Vavi, sekretaris-generaal van Cosatu, sê werkers het die afgelope elf jaar bitter swaar gekry. In die mynbedryf alleen het sowat 12 000 werkers die afgelope jaar hul werk verloor.
Hy sê ekonomiese transformasie het nie die massas bevoordeel nie, net die base, en korporatiewe maatskappye se salarisse en winste het gestyg. Volgens hom het sommige base se salarisse met tot 300% gestyg.
Vavi kon nie sê wat die staking die land gaan kos nie, want “sulke syfers is moeilik om te bereken”.
Hy sê die staking is bedoel om seer te maak en dat die finansiële skade hopelik maatskappye en die regering sal laat insien dat werkloosheid en arbitrêre afdankings vir die massas onaanvaarbaar is.
Intussen het die South African Municipal Workers’ Union (Samwu), die Independent Municipal and Allied Trade Union (Imatu) asook Solidariteit aangedui dat hulle die staking steun.
Hoewel Solidariteit nie aan die staking gaan deelneem nie, het hy Donderdag sy steun daarvoor uitgespreek.
Dié vakbond het in ’n verklaring gesê sy werkers sal net hul eie werk doen en nie soos in die verlede inspring om stakende werkers se werk te doen nie.
Die groeiende onrustigheid in vakbondgeledere is aanduidend van ’n toenemende ontevredenheid met die sterk rand, die invoer van goedkoop goedere en die ophopende verlies van werkgeleenthede vanweë produkte wat goedkoper ingevoer word as wat dit plaaslik vervaardig kan word.
Dit is veral die tekstielbedryf wat swaarkry weens goedkoop invoer uit China en ander lande in die Verre-Ooste. Selfs in Europa word die effek van goedkoop Chinese tekstiele sodanig gevoel dat die Europese Unie se uitvoerende raad vandeesweek ’n aankondiging daaroor gemaak het.
Die raad het gesê die invoer van Chinees-vervaardigde skoene het die afgelope jaar drasties toegeneem, terwyl pryse steeds daal.
Intussen eis Cosatu dat daar groter druk op maatskappye geplaas word om werkgeleent*hede te be-skerm; dat die regering iets doen aan die sterk rand; dat plaaslike nywerhede beskerm moet word deur die toepassing van invoerheffings; dat minstens 75% van kleinhandelaars se produkte plaaslik vervaardig moet wees; dat myne plaaslike werkgeleent*hede moet beskerm eerder as om buitelandse myne te koop; dat alle werkers ná drie maande as heeltydse werkers aangestel word; en dat rassisme in die werkplek tot ’n einde moet kom.
Tony Ehrenreich, sekretaris-generaal van Cosatu in die Wes-Kaap, het vandeesweek gesê die minister van finansies Trevor Manuel en Alec Erwin, minister van handel en nywerheid, het voeling met die massas verloor. Hy sê dat Manuel en Erwin moet opstaan en hulle teen werkvermindering uitspreek.
Die staking sal na verwagting more padvervoer en die verkeersvloei in Johannesburg lamlê, hoewel Metrorail gesê het hy verwag nie om erg deur die staking geraak te word nie.
06-25-2005, 05:51 PM #146
Hy was my broer...
Colin Hoffmann, sportskrywer en motorredakteur van Die Wêreld, se jonger broer, Neale, is in 1995 op die grusaamste wyse denkbaar in Pretoria vermoor. Die polisie weet wie sy moordenaars is, maar hulle is steeds op vrye voet. Die Hoffmann-broers se pa was Kit Hoffman, een van die mees gesoute joernaliste, wat in 1991 dood is. Kit het onder meer by die Pretoria News as ondersoekende joernalis gewerk en was ook nuusredakteur van Rapport. Al waarvoor Colin en sy ma, Zondra, nog ná al die jare wag, is daardie een oproep van die polisie…
Neale Gunther Hoffmann is gebore op 7 Mei 1964. Vroeg die oggend. So net ná twaalf, anders het hy op 6 Mei verjaar.
Die nag van 31 Desember 1994/1 Januarie 1995, nadat hy klaar gewerk het, is die lewe uit hom gewurg.
Met ’n telefoonkoord. ’n Dun koordjie, maar effektief wanneer dit kom by mense doodmaak.
Hy wou net, nadat hy die nuwe restaurant gesluit het waarvan hy bestuurder was, ’n bottel vonkelwyn gaan haal om met sy meisie te deel.
Dit was immers Nuwejaarsoggend en almal was feestelik!
Sy grootste fout was om terug te keer na sy werkplek in Jorrissenstraat, in ’n besige deel van Sunnyside, Pretoria. Sy boeke vir die aand was reeds afgesluit. Sy kliënte was tevrede ná ’n aand van onhebbelike inname (drank en kos), die restaurant was op dreef en die gees was in die algemeen goed.
“It was partytime.” Sy geliefkoosde gesegde. My jongste stiefdogter gebruik dié gesegde ook nogal dikwels, met dieselfde “twaing”. Sy het hom nooit geken nie.
Sy sagte, bruin oë is daarna in sy laaste paar sekondes uitgesteek en sy gesig is met ’n slagmes vermink terwyl daar ook hard probeer is om sy geslagsdele af te sny.
Die broek was op sy knieë. Die gordel was gebreek, wat daarop dui dat daar hardhandig met hom gewerk is terwyl hy waarskynlik om sy lewe gepleit het. Hy sou. My broer was maar ’n “softie” en hy het nie gehou van seerkry nie. Ek kan my*self nog voorstel hoe hy dalk aan die begin dinge met ’n grappie probeer afmaak het. Veral omdat hy die twee moordenaars geken het.
Sy grappies en redenasievermoë het hom egter nie daardie oggend gehelp nie. Die laaste blad van sy boekie was vol geskryf. Die res van die blaaie is uitgeskeur.
Ek het nooit vir my ma vertel van die slagting wat onder die skouers plaasgevind het nie. In die kis kon ’n mens dit gelukkig nie sien nie. Dit sou haar gebreek het. Dit weet ek vandag. Miskien het sy van die begin af geweet, maar tot vandag is steeds niks gesê nie. Sy oë, nou ja. Daaroor praat ’n mens liefs nie.
Die feit dat die werklike kleur van sy oë verskil het van dit wat ’n mens kon sien voor sy verassing, sê seker genoeg. Daarom sal ek nooit weer na iemand gaan kyk wat dood is nie. Nooit, ooit weer nie.
My broer was net 30 en die lewe het voor hom gelê.
Sy lyk het in die ontvangsarea van die restaurant gelê toe die speurders die volgende oggend met hul “ondersoek” begin het. Seker maar self babelas, maar dit was deel van die pligte wat afgehandel moes word. Die plek waar dit plaasgevind het, is ’n kookpot van mense. Tensy jy blind is, kon jy dit nie mis nie.
Dit was groot nuus. Die oggendkoerant Beeld het byvoorbeeld die volgende dag, terwyl ek en my familie op pad was Pretoria toe, ’n yslike gesigfoto van hom en die storie van die slagting op sy voorblad gedra. Daar was nie ander nuus nie. Die res van die land was wonder bo wonder taamlik stil.
Ek het teruggekom van ’n wonderlike week met my aanstaande bruid ná ons die Trans-Agulhas-lugbootwedvaart (rubber ducks) tussen Keurboomstrand en Hermanus bygewoon het. Ek het daaroor verslag gedoen en dit was ’n feestelike tyd. Eie aan die Kaap met goeie weer en lekker wyn.
Vyf minute oor twee die Nuwejaarsmiddag het ek egter ’n oproep gekry dat ek gou na Cedric Taljaard, (destyds promosiebestuurder by Die Burger) se kantoor moes gaan. Daar was ’n oproep en dit kon nie na die sportkantoor deurgesit word, waar ek gewerk het nie.
Die alarms moes afgegaan het, maar my gemoedstoestand was só goed dat ek nie daaraan gedink het nie. En toe die verpletterende nuus.
My boetie is dood.
Ek sal hom nie weer sien nie en sy aansteeklike laggie sal my nooit weer “entertain” nie. Onmiddellik begin jy dink. Het ék dalk iets verkeerd gedoen?
Jy onthou jul laaste ontmoeting. Hy het die September voor sy noodlotsaand uit die bloute opgedaag uit Bloemfontein. Sy tydsberekening was verkeerd, maar ons het mekaar ontmoet en ’n paar biere gedrink. Ons het van mekaar verskil oor enkele punte wat op daardie tydstip aan die orde van die dag was. Hardkoppig, albei van ons, en ons het nooit teruggedeins van ’n lekker argument nie. Ons het nie heeltemal die moer in vir mekaar loop slaap nie, maar ons was ook nie in daardie stadium die beste van maats nie.
Hy het weggery Llandudno toe en my in die middel van Table View gelos. My motor was gelukkig byderhand en ek kon na my blyplek in Melkbos ry.
Ons het die volgende oggend weer gepraat, maar dit was maar so voel-voel. Nie een wou die “jammer”-woordjie gebruik nie. Daarna het ons weer ’n hele paar keer met mekaar gepraat, maar altyd was dit net per telefoon. Met hom in Pretoria en ek in Kaapstad was dít al manier van kontak hou.
Die feit dat hy in Sunnyside vermoor is, het my in daardie stadium tot ’n mate gerus gestel. Dit klink verkeerd om dit só te stel, maar sien dit in die konteks waarin ek dit bedoel. Ek het immers net ’n paar jaar voor dit, en net om die hoek van waar dit gebeur het, my laaste dag in die polisie deurgebring. Die ouens (ondersoekspan) wat met Neale se saak betrokke was, het ek persoonlik geken en hulle het my die versekering gegee die saak word gou opgelos.
Hulle het geweet wie die skuldiges is. Ja, en dít blyk op die ou einde die skrikwekkendste van dié spesifieke geval. Die agterdeur, met ’n traliehek aan die buitekant, is oor ’n lang tydsverloop heen deurgesaag tot die noodlottige aand. Daar is ook R22 000 uit die kluis gesteel. En die volgende dag was twee Zimbabwiese burgers (ook toevallig broers) wat saam met my broer gewerk het, vort. Van die geld is nog in hulle besit gekry in Zimbabwe.
Dit was net ’n kwessie van tyd voor die reg sy gang sou gaan. Hoe verkeerd kan ’n mens nie wees nie...
Sersant Chris Reyneke, jy het nie ’n idee waarvan jy gepraat het nie. Jy weet nie wat dit beteken om te sit en wag om net één oproep te kry nie. “Ons het hulle gearresteer en hulle sal nou verantwoording vir hulle dade doen”. Dit is al wat ’n mens wil hoor. Net daardie versekering. As ek ’n parkeerboete moet betaal, hoekom kan iemand wat moord gepleeg het nie aan die pen ry nie?
Dit was 10 en halwe jaar gelede. En nog niks het verander nie. Behalwe my siening oor van my eertydse kollegas. Nog nooit het enige van die ondersoekspan die moeite gedoen om met my of my ma, Zondra, in verbinding te tree om te sê wat aan die gang is nie. Daar is van ons kan kant gekommunikeer, maar die polisie het nooit die telefoon opgetel om ons iets te laat weet nie. Nie toe nie en ook nie nou nie.
Die moordenaars is steeds op vrye voete en ons wag steeds dat reg en geregtigheid moet geskied.
Ek het een keer ná die moord (sowat sewe maande daarna) met die einste Reyneke gepraat oor die vordering in die saak. Wat hy gesê het, het my stom geslaan.
Hulle (die destydse SAP) het een van die twee verdagtes blykbaar in Zimbabwe aangekeer. Chris, korrigeer my as ek verkeerd is, maar sover ek kan onthou het jy gesê julle was twee keer daar. Om wat te loop doen? Bungi-spring by die Vic-valle?
Daar was probleme met die uitleweringsooreenkoms, of daar is nooit daarvoor aansoek gedoen nie en hy kon mooi netjies en waarskynlik met ’n breë glimlag na sy kraal terugkeer. Miskien was dit te veel papierwerk, wie weet. Dit is mos die een aspek van polisiëring wat deur niemand geniet word nie.
Intussen is steeds niks gedoen nie. Niks, niks, niks nie.
Net nog ’n saak wat hangende sal bly. Gelukkig sal moord volgens ons regstelsel altyd ’n misdaad bly en verjaar dit nooit nie – anders as sekere ander misdade, wat ná 20 jaar van die boeke geskrap word. En in ons geval kan ’n mens net bly hoop. Miskien kom daar eendag ’n ander bedeling by Sunnyside aan bewind wat spesifiek na ou sake sal omsien wat dalk ’n uitslag kan oplewer.
My enigste probleem, behalwe dat ek steeds absoluut woedend is, is om te weet hoeveel keer die twee rampokkers al in en uit Suid-Afrika was ná die misdaad. Ek glo etlike kere, en hulle is steeds nie aangekeer nie. Het hulle nie intussen al soortgelyke misdade gepleeg nie?
Niemand sal weet nie. Nie voor hulle aangekeer word nie.
Die pad terug van Pretoria af, met sy as in ’n kartondosie op die vloer van die motor, was nie maklik nie. Gelukkig het hy ’n laaste rusplek gekry, maar of hy rus weet ek nie. Ek dink hy wag nog, nes ons.
06-25-2005, 05:54 PM #147
Miljarde rande reeds aan grondeise uitbetaal ...
... en steeds sloer dit met die afhandeling
Miljarde rande is reeds aan die restitusie van grond in Suid-Afrika uitbetaal, maar die grootste gesloer met skikking en uitbetaling van grondeise is in landelike eise.
Altesame R4 650 193 021,80 is reeds aan grondeise uitbetaal en altesame 79 696 grondeise is reeds ingestel. Sowat 20% van dié eise is landelike eise. Die eise wat al geskik is, beloop 59 345 (74%). Hiervan is die oorgrote meerderheid stedelike eise, waarvan 52 809 reeds geskik en uitbetaal is.
Die stedelike eise het byvoorbeeld in Distrik Ses in Kaapstad, Triomf in Johannesburg en Garsfontein in Pretoria plaasgevind. Dit is hoofsaaklik met kontantuitbetalings geskik.
Die landelike eise, wat plase insluit, beloop 6 536 (11%).
Nagenoeg 88 709 hektaar grond is reeds in die restitusieproses herverdeel, volgens die Grondeisekommissie in Kaapstad.
Agri SA se hoofbestuurder, Hans van der Merwe, sê sy organisasie het reeds by verskeie geleenthede praktiese probleme wat met grondrestitusie ondervind word, met die minister van landbou en grondsake bespreek.
“Na aanleiding hiervan is ons provinsiale affiliasies nou in konsultasie met streek-grondeisekommissarisse, wat volgende maand sal uitloop op samesprekings met die hoof-grondeisekommissaris om ’n oplossing vir verskeie probleme te verkry,” sê hy.
“Ons kla nie oor die bedoeling met grondrestitusie nie, maar wil dit billik toegepas sien. Grondeise is ’n emosionele en sensitiewe saak, daarom moet die restitusieproses met omsigtigheid bestuur word,” sê Van der Merwe .
Volgens hom is die belangrikste redes vir die stadige proses van afhandeling van eise, ’n tekort aan administratiewe kapasiteit om dit behoorlik te ondersoek, ’n tekort aan geld om die grond te koop, en die waardasiepraktyke wat tot dispute oor die koopprys van grond lei.
“In die jongste begroting het finansieringsknelpunte meer doelgerig aandag gekry, maar ons wil graag ’n duideliker verstandhouding met die staat bereik oor die bevestiging van die geldigheid van grondeise en die waardasiemetodes wat toegepas word.”
“Onbillikhede kom ook voor en dit is nie regverdig nie,” sê Van der Merwe. “Ons kan ook nie saamstem dat die Restitusiewet gebruik word om grondeise wat nie voldoen aan die kriteria wat daarvoor gestel word, af te handel nie,” sê hy.
“In baie gevalle weet grondeienaars steeds nie of daar eise vir hul grond ingedien is nie. Ons bespreek nou die hantering van dié onsekerheid met die grondeisekommissaris. Daar is ook gevalle waar eise ingedien is en dit reeds jare lank sloer om afgehandel te word.
Dit skep groot praktiese probleme vir boere en ook onverdraagsaamheid by die gemeenskappe wat die grond wil bekom,” sê Van der Merwe.
Philé van Zyl, voorsitter van die Agri Grondforum in Limpopo, sê die gesloer met die afhandeling van grondeise en korrupsie wek ná sewe jaar steeds groot kommer.
“Dit is ’n leuen dat 87% van die grond in Suid-Afrika aan blanke boere behoort en net 13% aan swart boere. Tog hou die politici vol daarmee,” het hy gesê.
Van Zyl, die grootste tamatieboer in die land, sê die prentjie lyk heeltemal anders.
“Die staat besit 23% van alle grond, 13% is kommunale grond, 60% is in privaat besit – en dit sluit alle rasse in – terwyl 4% deur restitusie herverdeel is.”
Volgens Van Zyl kom 99% van alle landbouproduksie van privaat grond.
Alle grondeise moet teen Maart 2008 afgehandel wees.
06-25-2005, 05:57 PM #148
Selde was die spreekwoord van die een se dood is die ander se brood so waar soos die afgelope week in die parlement. In die wandelgange is druk bespiegel oor wie pres Thabo Mbeki gaan aanstel as die nuwe adjunk-president in die plek van Jacob Zuma.
En toe maak Mbeki Woensdagmiddag skuins ná 15:30 in Tuynhuys, langs die parlement, bekend dat Phumzile Mlambo-Ngcuka die nuwe adjunk-president is. Dis die eerste keer in die land se geskiedenis dat ’n vrou in só ’n hoë, vaste politieke pos aangestel is. Mbeki het groot steun van parlementslede gekry vir die aanstelling van dié oudminister van minerale en energie.
Maar iets waaroor hy – veral in opposisiegeledere – die afgelope week in die parlement nie baie gewild was nie, was die afstel van sy vraetyd. LP’s is weliswaar vroeër ingelig. Maar hulle is steeds ongelukkig omdat Mbeki net vier keer per jaar verplig word om vrae te antwoord en Donderdagmiddag is hulle die geleentheid ontneem om vrae direk aan die hoogste politieke leier in die land te stel.
Sover vasgestel kon word, het hy ander verpligtinge in die buiteland gehad wat met die parlementêre program gebots het.
Die parlement in Kaapstad het Donderdag verdaag en kom nou eers weer in Augustus byeen. In die tyd tot dan word van LP’s verwag om kiesafdelingswerk te doen, maar hulle kry ook die geleentheid om vir ’n rukkie lank uit te span.
Van die gebeure in die parlement was:
- Patricia de Lille, leier van die OD, maak die name bekend van verskeie prominente Suid-Afrikaners wat glo betrokke is by die regering se omstrede wapentransaksie. Sy vra dat hulle ondersoek en aangekla word.
- De Lille se toespraak lok hewige reaksie van LP’s in ANC-geledere uit en Trevor Manuel, minister van finansies, beskryf haar as ’n “bruikbare idioot”. Hy daag De Lille uit om die bewerings buite die parlement te herhaal, waar sy nie die beskerming van parlementêre privilegie het nie.
- Ngconde Balfour, minister van korrektiewe dienste, sê sowat 13 000 aangehoudenes is tot dusver uit tronke vrygelaat ingevolge die regering se grasie van ses maande vonnisverkorting van gevangenes, wat twee weke gelede begin het.
- James Selfe, DA-LP, stel in die nasionale vergadering voor die wetgewing oor borgtog moet hersien word. Hy voer aan dis ’n oplossing vir die probleem van verhoorafwagtendes . Daar is landwyd sowat 51 000 verhoorafwagtendes, wat die staat R5,8 miljoen per dag kos.
- Alan Knott-Craig, uitvoerende groephoof van Vodacom, sê aan lede van die parlement se portefeuljekomitee oor kommunikasie sy maatskappy gaan van September af ouerbeheerstelsels op sy netwerk beskikbaar stel om die aflaai van pornografie deur kinders te stuit.
- Knott-Craig sê ook die afgelope tien jaar is sowat R60 miljard in die selfoonbedryf in Suid-Afrika belê.
- Die nasionale raad van provinsies kies Mbhazima Shilowa, die Gautengse premier, eenparig as die tweede ondervoorsitter van dié raad.
Kommentaar is ook van leiers van politieke partye verkry. Moet pres Mbeki meer tyd by die parlement deurbring om byvoorbeeld LP’s se vrae te beantwoord? Moet sy verpligtinge in die parlement voorrang kry oor byvoorbeeld sy buitelandse optredes?
Tony Leon, leier van die DA: Mbeki moet meer geleentheid gegee word om in die parlement op te tree. Hy het ook ’n groot probleem wat die ANC in die parlement betref en dus moet hy aandag aan die ANC in die parlement gee. Die ANC as politieke party in die parlement is baie ongelukkig.
Patricia de Lille, leier van die OD: “Mbeki is in die eerste instansie president van Suid-Afrika. Ek sal graag wil sien dat hy meer tyd binnelands deurbring . Hy het self al gekla die parlement het nog nooit ’n plan op die tafel gesit om rassisme aan te spreek nie. Dit wys dat hy nie gelukkig is met die parlement se vertoning nie. As leier moet hy leiding gee in die parlement. Dit sal die geloofwaardigheid van die parlement versterk.”
Dr Pieter Mulder, leier van die VF Plus: “Mbeki is deur die parlement tot president verkies. Daarom het hy ’n verpligting om die nodige erkenning aan die parlement te gee. Daar is by my geen twyfel nie dat die parlement in sy ampstermyn afgeskaal is.
In Brittanje is daar voorafbepaalde tye – sover my kennis strek, elke twee weke – waarin die eerste minister onvoorbereide vrae moet beantwoord. In Mbeki se tyd is dit (in Suid-Afrika) afgeskaal na vier keer per jaar en boonop is dit voorbereide vrae wat aan hom gestel word.”
Oor die aanstelling van ’n vrou as adjunk-president: Is dit goed en behoort vroue meer prominente posisies in die politiek te beklee? Hulle is immers meer as 50% van die kiesers.
Leon: “Miskien. Maar dis nie waaroor dit gaan nie. Simbolies het Mbeki ’n punt gemaak deur ’n vrou as adjunk-president aan te stel.”
De Lille: “Iemand moenie net aangestel word omdat sy ’n rok dra nie. ’n Rok moet gepaard gaan met vaardigheid en kundigheid. Vroue moet op meriete aangestel word.
Die aanstelling van ’n vrou as adjunk-president wys Mbeki het vertroue in die vermoë van vroue as leiers.”
Mulder: “Ek is ten gunste van vroue in die politiek. Hulle bring ’n ander dimensie.
Ek het wel beswaar teen vroue wat nie op meriete verkies word nie. ’n Vroue-kwota in die politiek is nie goed vir die land nie. Daar is verskeie vroue in ons politiek wat op meriete verkies is.”
06-25-2005, 05:59 PM #149
F1-ondersteuners wil hof toe
Ontstoke Amerikaanse geesdriftiges dreig Formule Een-base met ’n multi-miljoen dollar hofsaak oor Sondag se Grand Prix-klug in Indianapolis toe net ses motors gejaag het.
ITV-televisie het ook bekend gemaak dat hulle besig is met onderhandelings met Bernie Ecclestone, F1-bemarker, oor die gevolge van die ren waaraan sewe spanne onttrek het oor die veiligheid van hulle bande.
Sommige Amerikaanse geesdriftiges het ’n klasaksie begin teen F1, Michelin – die bandeverskaffer midde in die herrie – en die India-napolis-renbaaneienaars.
Verskeie televisiestasies het uitsendings van die Grand Prix gekanselleer toe hulle besef dit het in ’n klug ontaard.
Brittanjé se ITV het die ren uitgesaai en Mark Sharman, ITV se sportkoördineerder, sê die stasie is in gesprek met Ecclestone.
“Natuurlik is ITV baie teleurgesteld dat ’n groot sportgebeurtenis op dié manier geruïneer is,” sê Sharman.
“Ons bespreek die naweek se voorval en die gevolge daarvan met Formule Een-bestuur.”
Die Indianapolis Motor Speedway-bestuur besluit nog watter aksie om te neem. Dit kan ’n regsgeding teen Ecclestone se F1-bestuur insluit of die kansellasie van die kontrak vir 2006.
Organiseerders kan Ecclestone ook dagvaar vir die $13,5 miljoen wat dit kos om die ren aan te bied.
Die FIA het geïnsinueer dat dit moontlik ’n oplossing vir die probleem moontlik kan wees as die sewe spanne plus Michelin die ongeveer 160 000 toeskouers se toegangsgeld vir hulle teruggee. Dit sal ongeveer $16 miljoen kos.
In Brittanje het die chaos beroepswedders beïnvloed, met duisende mense wat terugbetalings geweier is nadat hulle op Michelin-ryers gewed het wat nie eens deelgeneem het nie, veral Fernando Alonso, die kampioenskapsleier en Kimi Räikkönen, sy hoof teenstaander.
Daar was ’n vloedgolf weddenskappe vir Michael Schumacher, die wenner, en bestuurders van Minardi en Jordan ná gerugte uitgekom het dat ’n boikot dreig en net drie spanne sou ry.
Tiago Monteiro is deur beroepswedders ’n 2000 teen 1 kans gegee en het baie wedders laat glimlag met sy derde plek vir Jordan. Monteiro is die eerste Portugese bestuurder op ’n F1-podium.
Voorste beroepswedders soos William Hill en Ladbrokes het besluit om by Formule Een-reëls te bly, wat sê dat motors wat deelgeneem het aan die paraderondte die ren begin het, wat beteken dat duisende wedders wat Räikkönen en Alonso gesteun het, hulle geld verloor het.
Ander wedders het die ren nietig verklaar en weddenskappe terugbetaal.
’n Woordvoerder vir Ladbrokes sê: “Dit is ’n totale deurmekaarspul. Ons moes hou by die reëls, maar die bedryf het baie geld verloor op dié een. Dit sal verder gevoer word, ek is seker daarvan.”
Die sewe spanne wat onttrek het, kan nou moontlik vervaardigers-wêreldkampioen-skapspunte verloor of boetes betaal as hulle volgende Woensdag voor die FIA-motorsportraad moet verskyn.
Williams, McLaren, Renault, Sauber, Toyota, BAR-Honda en Red Bull word deur klagtes in die gesig gestaar dat hulle die sport se reputasie verniel het.
06-25-2005, 06:01 PM #150
SAA ruk hom reg
Die Suid-Afrikaanse Lugdiens (SAA) se uitvoerende hoof, Khaya Ngqula, het Woensdag aan lede van die parlement gesê dié lugredery “sal nie weer ’n verlies van R8 miljard toon nie”.
Hy sê die dae van verliese is vir die SAA verby.
Die staatsbeheerde lugdiens se finansiële resultate word oor twee weke bekend gemaak.
In die 2003/2004-boekjaar het die SAA ’n verlies van meer as R8 miljard getoon teenoor ’n verlies van net meer as R6 miljard die vorige jaar.
Die lugredery se verliesmakery het in 2001/2002 begin met ’n verlies van R870 miljoen.
Volgens Ngqula het die redery egter reeds ’n ommekeer gemaak en het hy verlede jaar tussen April en September ’n wins van R365 miljoen gemaak.
Hoewel hy erken dat die balansstaat steeds “swak” lyk, is hy tevrede dat daar vordering gemaak word. Ngqula sê Afrika is die SAA se winsgewendste mark en die redery beplan om sy bedrywighede op die kontinent uit te brei.
Die SAA wil belê in eersteklassitkamers by sleutelbestemmings in Afrika en ondersoek ook die moont-likheid van daaglikse vlugte na Accra, Lagos en Luanda.
Nuwe roetes na Washington DC, Livingstone en Zanzibar word ook ondersoek. Die SAA wil ook sy vlugte na Bangkok herinstel om weer na die Chinese mark te vry.
Volgens Ngqula sal die SAA se kostebesparingsmaatreëls nie ’n vermindering van die redery se personeelkorps van 11 000 insluit nie.
Die minister van handel en nywerheid, Alec Erwin, het vroeër vandeesmaand op die Wêreld Ekonomiese Forum se beraad in Kaapstad aangedui dat SAA en Transnet albei besig is met geslaagde regrukpogings.
Hy het gesê dit is die regering se erns om die balansstate van dié staatsbeheerde instellings te verbeter.
Die regering wil die twee staatsvervoergroepe regruk om ander Afrika-lande te help om hulle vervoerinfrastruktuur te verbeter.
Page generated in 0.29118 seconds with 14 queries